DA Den Europæiske Unions Tidende C 100/133

Det Europæiske Økonomiske og Sociale Udvalgs udtalelse om forslag til Europa-Parlamentets og Rådets forordning om sundhedsbestemmelser for animalske biprodukter, som ikke er bestemt til konsum (forordningen om animalske biprodukter)

KOM(2008) 345 endelig — 2008/0110 (COD)

2009/C 100/22

Rådet for Den Europæiske Union besluttede den 7. juli 2008 under henvisning til EF-traktatens artikel 152, stk. 4, litra b), at anmode om Det Europæiske Økonomiske og Sociale Udvalgs udtalelse om:

Forslag til Europa-Parlamentets og Rådets forordning om sundhedsbestemmelser for animalske biprodukter, som ikke er bestemt til konsum (forordningen om animalske biprodukter)

Det forberedende arbejde henvistes til Den Faglige Sektion for Landbrug, Udvikling af Landdistrikterne og Miljø, som udpegede Leif E. NIELSEN til ordfører. Sektionen vedtog sin udtalelse den 8. oktober 2008.

Det Europæiske Økonomiske og Sociale Udvalg vedtog på sin 448. plenarforsamling den 21.-23. oktober 2008, mødet den 22. oktober, følgende udtalelse med 82 stemmer for, 1 imod og 2 hverken for eller imod:

1. Konklusion

1.1. Det er vigtigt at opretholde et højt niveau for beskyttelsen af folke- og dyresundhed i forbindelse med anvendelse af animalske biprodukter. EØSU kan tilslutte sig Kommissionens forslag, som er baseret på et grundigt forarbejde og de indhøstede erfaringer. Ændringer i kategoriseringen bør som foreslået alene foretages efter konkrete risikovurderinger fra de relevante videnskabelige instanser og det er hensigtsmæssigt at skabe klarhed i forhold til anden lovgivning, herunder affalds- og miljølovgivningen.

1.2. Der er imidlertid i så henseende behov for visse præciseringer i forordningens definitioner samt i forbindelse med godkendelse og anvendelse af animalske biprodukter i biogasanlæg. Desuden bør enkelte andre specifikke forhold præciseres, ligesom det bør overvejes, om det under visse betingelser vil være forsvarligt at anvende protein i biprodukter fra svin og fjerkræ til fiskefoder uden derved at skabe risici for folke- og dyresundhed.

2. Baggrund

2.1. Kommissionen ønsker en mere risikobaseret klassificering og kontrol i forordningen om animalske biprodukter (1), samt en bedre adskillelse i forhold til bestemmelserne for fødevarer, foder, affald, kosmetiske midler, lægemidler og medicinsk udstyr. Ifølge Kommissionen vil forslaget desuden reducere de administrative byrder for visse virksomheder og øge driftsledernes ansvar, især ved anvendelse af biprodukter uden for foder- og fødevarekæden.

2.2. Produkterne klassificeres fortsat i tre kategorier. Som udgangspunkt kan materiale med risiko for overførsel af transmissibel spongiform encephalopati (TSE) fortsat ikke anvendes til foderbrug, mens materiale med ingen eller lav risiko afhængig af typen kan anvendes i overensstemmelse med en risikovurdering fra EFSA, Det Europæiske Lægemiddelagentur eller Den Videnskabelige Komité for Forbrugsvarer. Enkelte produkter i kategori 2 omklassificeres ifølge forslaget til kategori 3 og kan dermed anvendes til visse former for foder. Forudsat sikre råvarer, fremstillingsproces og anvendelsesformål vil animalske biprodukter af alle kategorier herefter kunne anvendes i praksis. Desuden tillades nedgravning og brænding i tilfælde af sygdomsudbrud samt i situationer, hvor det i praksis er vanskeligt at indsamle døde dyr.

2.3. Forbrænding af animalske biprodukter er underlagt reglerne i direktiv 2000/76/EF (2). Anvendelse som brændsel foreslås imidlertid tilladt på betingelser, der tilgodeser folke- og dyresundhed samt de relevante miljønormer. Desuden sikres konsekvens i forhold til forbud mod eksport af affald (3), herunder til anvendelse i biogas- og komposteringsanlæg i tredjelande uden for OECD.

3. Generelle bemærkninger

3.1. Reglerne for anvendelse af animalske biprodukter er omfattende og komplicerede, men det er afgørende, at lovgivning og administration fungerer optimalt, og at EU også på dette område fortsat opretholder et højt niveau for beskyttelsen af folke- og dyresundhed. Spredning af TSE og smitsomme husdyrsygdomme kan således have betydelige økonomiske og sociale konsekvenser. EØSU kan principielt tilslutte sig den risikobaserede tilgang, hvor ændringer i kategoriseringen foretages på grundlag af konkrete risikovurderinger fra de relevante videnskabelige instanser, ligesom anvendelsen af HACCP (4) er hensigtsmæssig under forudsætning af en ensartet implementering og anvendelse i medlemslandene.

3.2. Som følge af det stigende behov for protein til fiskefoder bør det i forbindelse med en revision af »TSE-forordningen« (5) overvejes, om det under visse forudsætninger vil være forsvarligt at anvende protein hertil fra animalske biprodukter fra svin og fjerkræ uden derved at skabe risici for folke- og dyresundhed.

4. Specifikke bemærkninger

4.1. Ifølge forslaget kan animalske biprodukter og afledte produkter bortskaffes ved forbrænding eller anvendes som brændsel. Anvendelse af animalske biprodukter som brændsel betragtes ifølge forslaget ikke som bortskaffelse af affald, men skal ske på betingelser, der sikrer beskyttelse af folke- og dyresundhed og overholdelse af de relevante miljønormer. Der bør herunder etableres en tydeligere adskillelse mellem forordningen om animalske biprodukter og affalds- og miljølovgivningen, ligesom begreberne bør præciseres og defineres nærmere såvel i forordningens artikel 3 som i affaldsdirektivet for at undgå fortolkningsproblemer.

4.2. Biogasanlæg, hvor animalske biprodukter og afledte produkter omdannes i overensstemmelse med standardparametre er omfattet af reglerne om registrering og sporbarhed, men ifølge artikel 7, stk. 1, litra c), undtaget fra kravet om godkendelse i henhold til artikel 6, stk. 1, litra b). De bør dog ved udformning af gennemførelsesbestemmelserne kun i nødvendigt omfang være omfattet af krav til egenkontrol, opdeling i rene og urene zoner m.v., samt af krav om dokumentation for modtagelse, behandling og videreformidling af råvarer.

4.3. Der bør desuden være mulighed for at godkende alternative temperatur/holdetider udover den eksisterende mulighed for hygiejnisering ved 70 grader i én time af kategori 3 materiale samt mulighed for at dokumentere overholdelsen på en mere fleksibel måde end hidtil.

4.4. EØSU støtter fuldt ud muligheden for anvendelse af glycerinfraktionen fra produktion af biodiesel til biogasproduktion uanset kategori. Det er således videnskabeligt fastslået, at såvel produktion af biodiesel som biprodukter herfra er risikofrie uanset kategori, såfremt fremstillingen er sket i overensstemmelse med de gældende regler herfor (6).

4.5. Ifølge artikel 7, stk. 1, litra a), kræves ikke godkendelse af visse aktiviteter i forbindelse med anlæg og virksomheder godkendt under anden lovgivning. For f.eks. eksporterende virksomheder er det imidlertid hensigtsmæssigt at være godkendt under forordningen om biprodukter af hensyn til den veterinære kontrol.

4.6. Af ressourcemæssige hensyn bør biprodukter fra ante mortem godkendte dyr placeres i kategori 3 (f.eks. produkter, der falder på gulvet, kroniske forandringer eller lignende), forudsat produkterne ikke har været i kontakt med kategori 2-materiale.

4.7. Der bør findes en løsning for at udelukke blodprodukter fra anvendelsen af artikel 25, stk. 1, litra c), så brugen af disse produkter som gødningsstoffer lettes.

4.8. Ifølge artikel 28, stk. 1, litra d), kan mindre mængder animalske biprodukter undtages fra reglerne for bortskaffelse. EØSU finder, at denne adgang skal administreres med størst mulig forsigtighed som følge af manglende sporbarhed.

4.9. Husdyrgødning er ifølge artikel 12 defineret som kategori 2-materiale og skal som følge heraf bortskaffes og anvendes i overensstemmelse med reglerne i artikel 20. Det bør herunder præciseres, at husdyrgødning, som nyttiggøres til energiformål på anden måde end i biogasanlæg ikke skal behandles som affald og dermed afbrændes i godkendte eller registrerede forbrændingsanlæg.

Bruxelles, den 22. oktober 2008. Mario SEPI Formand for Det Europæiske Økonomiske og Sociale Udvalg

(1) Forordning 1774/2002 af 3.10.2002 om sundhedsbestemmelser for animalske biprodukter, som ikke er bestemt til konsum.

(2) Direktiv 2000/76/EF af 4.12.2000 om forbrænding af affald.

(3) Forordning 1013/2006 af 14.6.2006 om overførsel af affald.

(4) Hazard Analysis and Critical Control Points, som indebærer risikoanalyse og kritiske styringspunkter.

(5) Forordning 999/2001 af 22.5.2001 om forebyggelse, kontrol med og udryddelse af visse transmissible spongiforme encephalopatier.

(6) Udtalelse af 22.4.2004 fra Den Europæiske Fødevaresikkerhedsautoritet (EFSA) samt Kommissionens forordning nr. 92/2005 af 19.1.2005 som ændret ved forordning nr. 2067/2005 af 16.12.2005.